സേവ് ഇന്ത്യ ദിനം ഇന്ന് വൈകിട്ട് നാലുമുതല് സമരം കൊച്ചി കേരള കര്ഷക സംഘം, കെഎസ്കെടിയു, സിഐടിയു സംഘടനകള് ചേര്ന്ന് ഇന്ന് സേവ് ഇന്ത്യാ ദിനമായി ആചരിക്കും. വിവിധ ആവശ്യങ്ങള് ഉന്നയിച്ച് വൈകിട്ട് നാലുമുതല് അഞ്ചുവരെ കോവിഡ് മാനദണ്ഡങ്ങളോടെ ഓരോ ലോക്കലിലെയും പത്ത് കേന്ദ്രങ്ങളില് സമരം സംഘടിപ്പിക്കും. തൊഴിലാളി കര്ഷകവിരുദ്ധ നിയമ ഭേദഗതികള് തള്ളിക്കളയുക, വൈദ്യുതി സ്വകാര്യവല്ക്കരണത്തിനായുള്ള ഭേദഗതികള് ഉപേക്ഷിക്കുക, കാര്ഷികോല്പ്പന്നങ്ങള്ക്ക് ഉല്പ്പാദന ചെലവിന്റെ 50 ശതമാനം താങ്ങുവില പ്രഖ്യാപിച്ച് സംഭരിക്കുക. പെട്രോള്, ഡീസല്, പാചകവാതകം എന്നിവയുടെ വില കുറയ്ക്കുക, കോവിഡ് കാലത്തെ തൊഴില്നഷ്ടവും വരുമാനനഷ്ടവും പരിഹരിക്കുക, സര്ക്കാര് ഒഴിവുകള് ഉടന് നികത്തുക, കാഷ്വല്, കരാര്, സ്കീം, അസംഘടിത തൊഴിലാളികള്ക്ക് മിനിമം കൂലിയും സാമൂഹ്യ സുരക്ഷയും ഉറപ്പാക്കുക, തൊഴിലുറപ്പ് തൊഴിലാളികള്ക്ക് 200 തൊഴില്ദിനങ്ങള് ഉറപ്പാക്കുക, ആദായനികുതിദായകരല്ലാത്തവര്ക്ക് പ്രതിമാസം 7500 രൂപ നല്കുക, കോവിഡ് കാലത്ത് 10 കിലോ അരി സൗജന്യമായി അനുവദിക്കുക, കോവിഡ് ബാധിച്ച് മരിച്ചവരുടെ കുടുംബങ്ങള്ക്ക് നഷ്ടപരിഹാരത്തുക അനുവദിക്കുക, എല്ലാവര്ക്കും വാക്സിന് നല്കുക, ആശാപ്രവര്ത്തകര്ക്കും അങ്കണവാടി ജീവനക്കാര്ക്കും ഇന്ഷുറന്സ് പരിരക്ഷ നല്കുക, ജിഡിപിയുടെ 60 ശതമാനം ആരോഗ്യമേഖലയ്ക്കായി മാറ്റിവയ്ക്കുക, പൊതുമേഖല സ്വകാര്യവല്ക്കരണവും ഓഹരി വില്പ്പനയും നിര്ത്തുക, പണിമുടക്ക് നിരോധിച്ച അവശ്യ സര്വീസ് ഓര്ഡിനന്സ് പിന്വലിക്കുക തുടങ്ങിയ ആവശ്യങ്ങള് ഉന്നയിച്ചാണ് സമരം.